Η γη της ελιάς

Η Γη της Ελιάς (ή απλώς Γη της Ελιάς) είναι μία ελληνική καθημερινή δραματική τηλεοπτική σειρά, παραγωγής 2021-2024, που δημιουργήθηκε από τη Βάνα Δημητρίου, τον Ανδρέα Γεωργίου και τον Κούλλη Νικολάου και προβάλλεται από τον τηλεοπτικό σταθμό Mega Channel από την 1η Σεπτεμβρίου του 2021 μέχρι σήμερα. Η σειρά παρουσιάζει τη ζωή των τριών οικογενειών Βρεττάκου, Καπερνάρου και Στεφανέα που κατάγονται και ζουν στην Αρεόπολη της Μάνης και τις κοινωνικές, επαγγελματικές και ερωτικές σχέσεις των μελών τους καθώς και μια βεντέτα μεταξύ δύο από τις παραπάνω οικογένειες. Τα γυρίσματα της σειράς πραγματοποιούνται σε φυσικούς χώρους σε Κύπρο και Ελλάδα. Το Δεκέμβριο του 2022 η σειρά ανανεώθηκε για τρίτη σεζόν που έκανε πρεμιέρα στις 24 Σεπτεμβρίου 2023.

 Τον Δεκέμβριο του 2020 ανακοινώθηκε πως ο σκηνοθέτης Ανδρέας Γεωργίου μαζί με το παραγωγό Κούλλη Νικολάου και τη σεναριογράφο Βάνα Δημητρίου, και την εταιρεία παραγωγής Make It Productions, υπέγραψαν συμβόλαιο αποκλειστικής συνεργασίας τον τηλεοπτικό σταθμό Mega Channel ενώ ακόμη ήταν εν εξελίξει η συνεργασία τους με τον τηλεοπτικό σταθμό ΣΚΑΪ για τη σειρά 8 Λέξεις. Σύμφωνα με αυτό επρόκειτο να δημιουργήσουν την πρώτη καθημερινή δραματική σειρά του MEGA, μετά την επαναλειτουργία του σταθμού, που θα έκανε πρεμιέρα το φθινόπωρο της τηλεοπτικής σεζόν 2021-2022. Στις αρχές του 2021 έγινε γνωστό πως η σειρά που εργάζονται για παραγωγή να φέρει τον τίτλο Η Γη της Ελιάς. Το πρώτο τρέιλερ της σειράς προβλήθηκε τον Ιούλιο του 2021.Ταυτόχρονα με την πρεμιέρα της σειράς στο MEGA, τα δικαιώματα προβολής της σειράς στην Κύπρο αγόρασε ο τηλεοπτικός σταθμός Alpha Κύπρου. Τα κάστινγκ για την επιλογή των ηθοποιών της σειράς ξεκίνησαν τον Ιανουάριο του 2021 σε Αθήνα και Κύπρο. Παράλληλα έγινε γνωστό πως μέσα από τη σειρά πρόκειται να γίνει η τηλεοπτική επιστροφή των ηθοποιών Άντζελας Γκερέκου, Μάρως Κοντού και Λυδίας Κονιόρδου ύστερα από δεκαετίες τηλεοπτικής αποχής με πρωταγωνιστικούς ρόλους. Στη σειρά συνεργάστηκαν και οι ηθοποιοί Ιφιγένεια Τζιόλα, Γιώργος Παρτσαλάκης και Σπύρος Νικολαΐδης που συνέχισαν την συνεργασία τους με τον Ανδρέα Γεωργίου άμεσως μετά τις 8 Λέξεις. Στη Γη της Ελιάς έκαναν το τηλεοπτικό τους ντεμπούτο οι ηθοποιοί Αφροδίτη Λιάντου, Λίαμ Άιρλαντ και Διονύσης Παπανδρέου κρατώντας τους τρεις νεαρούς πρωταγωνιστικούς ρόλους. Η πρεμιέρα της πρώτης σεζόν έγινε την 1η Σεπτεμβρίου του 2021, ενώ ο πρώτος κύκλος ολοκληρώθηκε σε 227 επεισόδια στις 30 Ιουνίου του 2022. Η πρεμιέρα της δεύτερης σεζόν έγινε στις 19 Σεπτεμβρίου του 2022 , ενώ ο δεύτερος κύκλος ολοκληρώθηκε σε 212 επεισόδια στις 5 Ιουλίου του 2023. Η πρεμιέρα της τρίτης σεζόν έγινε στις 24 Σεπτεμβρίου 2023. Η πρεμιέρα της σειράς έγινε με διπλό τρίωρο επεισόδιο στην prime time ζώνη του σταθμού, όπου συνεχίζεται να προβάλλεται. Η προβολή και διάρκεια της σειράς ιδιαίτερα την πρώτη σεζόν δεν είχε συγκεκριμένο πλαίσιο καθώς η διάρκεια του κάθε επεισοδίου ξεκίνησε από 1 ώρα και 15 λεπτά και κυμάνθηκε μέχρι τη 1 ώρα και 50 λεπτά. Όσον αφορά τη συχνότητα προβολής, αυτή γινόταν από 4 μέχρι 7 μέρες την εβδομάδα. Πολλές φορές το κανάλι ανάλογα με τις αναγκές του προέβαλε μέχρι και δύο δίωρα επεισόδια την ημέρα ξεπερνώντας ακόμα και τις 4 ώρες καθημερινής προβολής. Επίσημη ιστοσελίδα MEGATV Η γη της ελιάς στην IMDb